CELEX: 32011R0554
Language: lv
Date: 2011-05-30 00:00:00
Title: Padomes Īstenošanas regula (ES) Nr. 554/2011 ( 2011. gada 30. maijs ), ar ko izbeidz antidempinga procedūru par Ķīnas Tautas Republikas izcelsmes poliestera štāpeļšķiedru importu

9.6.2011   
            
            
               LV
            
            
               Eiropas Savienības Oficiālais Vēstnesis
            
            
               L 150/1
            
         PADOMES ĪSTENOŠANAS REGULA (ES) Nr. 554/2011
   (2011. gada 30. maijs),
   ar ko izbeidz antidempinga procedūru par Ķīnas Tautas Republikas izcelsmes poliestera štāpeļšķiedru importu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1225/2009 (2009. gada 30. novembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”), un jo īpaši tās 9. pantu un 11. panta 2., 5. un 6. punktu,
   ņemot vērā priekšlikumu, ko Eiropas Komisija iesniedza pēc apspriešanās ar Padomdevēju komiteju,
   tā kā:
   1.   PROCEDŪRA
   
   1.1.   Spēkā esošie pasākumi
   
   
               (1)
            
            
               Pēc antidempinga izmeklēšanas, kas veikta saskaņā ar pamatregulas 5. punktu, Padome ar Regulu (EK) Nr. 428/2005 (2) Ķīnas Tautas Republikas izcelsmes poliestera štāpeļšķiedru importam noteica galīgu antidempinga maksājumu. Antidempinga maksājuma likme dažādiem attiecīgā ražojuma ražotājiem svārstījās no 4,9 % līdz 49,7 %.
            
         1.2.   Pārskatīšanas pieprasījums
   
   
               (2)
            
            
               Pēc tam, kad tika publicēts paziņojums par gaidāmajām termiņa beigām dažiem antidempinga pasākumiem (3), kurus piemēro Ķīnas Tautas Republikas izcelsmes poliestera štāpeļšķiedru importam, Komisija 2009. gada 14. decembrī saņēma pieprasījumu veikt pārskatīšanu saskaņā ar pamatregulas 11. panta 2. punktu.
            
         
               (3)
            
            
               Pieprasījumu iesniedza Eiropas Mākslīgo šķiedru asociācija (“pieteikuma iesniedzējs”) to Savienības ražotāju vārdā, kuru produkcija veido nozīmīgu daļu, šajā gadījumā vairāk nekā 25 %, no poliestera štāpeļšķiedru produkcijas Savienībā.
            
         
               (4)
            
            
               Pieprasījumam bija pievienoti prima facie pierādījumi tam, ka, pārtraucot pasākumus, dempings un kaitējums Savienības ražošanas nozarei varētu atkārtoties.
            
         1.3.   Procedūras sākšana
   
   
               (5)
            
            
               Pēc apspriešanās ar Padomdevēju komiteju Komisija publicēja paziņojumu par termiņa beigu pārskatīšanas sākšanu (4) attiecībā uz antidempinga pasākumiem, kas piemērojami Ķīnas Tautas Republikas izcelsmes poliestera štāpeļšķiedru importam Eiropas Savienībā.
            
         
               (6)
            
            
               Par pārskatīšanas izmeklēšanas sākšanu Komisija oficiāli informēja ražotājus eksportētājus, attiecīgos importētājus, Ķīnas Tautas Republikas pārstāvjus, reprezentatīvos lietotājus un Savienības ražotājus. Ieinteresētajām personām paziņojumā par procedūras sākšanu norādītajā termiņā bija dota iespēja rakstiski paziņot savu viedokli un lūgt, lai tās tiktu uzklausītas.
            
         2.   PIEPRASĪJUMA ATSAUKŠANA
   
   
               (7)
            
            
               Pieteikuma iesniedzējs ar 2011. gada 7. marta Komisijai adresētu vēstuli oficiāli atsauca pieprasījumu.
            
         
               (8)
            
            
               Saskaņā ar pamatregulas 9. panta 1. punktu un 11. panta 2. punktu procedūru var izbeigt, ja pārskatīšanas pieprasījums ir atsaukts, izņemot gadījumus, kad šāda izbeigšana nav Savienības interesēs.
            
         
               (9)
            
            
               Uzskatīja, ka šī procedūra būtu jāizbeidz, jo izmeklēšanā netika atklāti apsvērumi, kas liecinātu, ka tās izbeigšana nebūtu Savienības interesēs. Par to attiecīgi informēja ieinteresētās personas, un tām bija iespēja iesniegt komentārus. Tomēr šādi komentāri, kas varētu pamatot citādus secinājumus, netika saņemti.
            
         
               (10)
            
            
               Tāpēc uzskatīja, ka antidempinga termiņa beigu pārskatīšana attiecībā uz Ķīnas Tautas Republikas izcelsmes poliestera štāpeļšķiedru importu Savienībā būtu jāizbeidz un spēkā esošie pasākumi būtu jāatceļ,
            
         IR PIEŅĒMUSI ŠO REGULU.
   1. pants
   Ar šo izbeidz antidempinga pasākumus attiecībā uz tādu sintētisko poliestera štāpeļšķiedru importu, kas nav kārstas, ķemmētas vai citādi sagatavotas vērpšanai, uz ko attiecas KN kods 5503 20 00 un kuru izcelsme ir Ķīnas Tautas Republikā, un izbeidz izmeklēšanu attiecībā uz šo importu.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 30. maijā
      
         
            Padomes vārdā –
         
            priekšsēdētājs
         
         CSÉFALVAY Z.
      
   
   
      (1)  OV L 343, 22.12.2009., 51. lpp.
   
      (2)  OV L 71, 17.3.2005., 1. lpp.
   
      (3)  OV C 249, 17.10.2009., 19. lpp.
   
      (4)  OV C 64, 16.3.2010., 10. lpp.